Կոտորած Բանգկա կղզում

Կոտորած Բանգկա կղզում, Երկրորդ համաշխարհային պատերազմի ժամանակ՝ 1942 թվականի փետրվարի 16-ին խաղաղօվկիանոսյան ռազմաճակատում՝ ինդոնեզական Բանգկա կղզում տեղի ունեցած կոտորած, որին զոհ են գնացել 22 բուժքույր և ավստարալացի ու բրիտանացի 60, մեծ մասամբ՝ վիրավոր զինվորականներ։ Գնդացրային կրակից փրկվել են միայն մեկ բուժքույր՝ հարավավստրալիացի Վիվիան Բուլվինքելը և երկու զինվոր։

Բանգկա կղզում տեղի ունեցած կոտորածը չի ներկայացվել պատերազմական ոճիրները դատաքննելու նպատակով 1947 թվականին Ճապոնիայի մայրաքաղաք Տոկիոյում կայացած տրիբունալում և, ինչպես վերջերս հայտարարել է Ավստրալիայի կառավարությունը, ոճրագործները այդպես էլ չեն բացահայտվել և խույս են տվել պատժից։ Ընդ որում՝ 2019 թվականին իրականացված հետազոտությունը պարզել է, որ բուժքույրերին սպանելուց առաջ զանգվածային բռնաբարության են ենթարկել։

Պատմություն 
1942 թվականի փետրվարի 12-ին Սարավակի թագավորությանը պատկանող Vyner Brooke նավը, որը բրիտանացի ու ավստրալիացի վիրավոր զինվորներ, 65 բուժքույր, ինչպես նաև՝ կանանց ու երեխաների էր տեղափոխում, Սինգապուրի ճակատամարտի նախօրյակին լքելով այդ քաղաքի նավահանգիստը, դուրս է եկել բաց ծով։ Ճապոնական ռազմական ինքնաթիռների ռմբակոծման հետևանքով նավը խորտակվել է, սուզվել։ Բուժքույրերից երկուսը հենց այդ ռմբակոծության զոհն են դարձել։ Մնացածները փրկարար նավակներով մի կերպ հասել են Հոլանդական Արևելյան Հնդկաստանի (ներկայիս Ինդոնեզիայի) Բանգկա կղզու տարբեր ափահատվածներին։ Ճապոնացի զինվորներն այստեղ էլ են նրանց հայտնաբերել, և չնայած նրանք հանձնվել են առանց դիմադրություն ցույց տալու, փետրվարի 16-ին կազմակերպել են կոտորածը։

Հիշատակը 
Հարավային Ավստրալիայում՝ Ադելաիդա քաղաքի Սեյնթ Մերի արվարձանի Women's Memorial Playing Fields վայրում ամեն տարի փետրվարի 16-ին մոտ կիրակի օրը տեղի է ունենում ծիսական արարողություն ի հիշատակ Բանգկա կղզում 1942 թվականին տեղի ունեցած կոտորածի զոհերի։

Գրականություն 

 Vivian Bullwinkel, by Dorothy Angell

Ծանոթագրություններ 

Երկրորդ համաշխարհային պատերազմ
Ռազմական հանցագործություններ
Մարդկության դեմ ուղղված հանցագործություններ